
A gyógypedagógusok mentális egészségével kapcsolatos összefüggések vizsgálata

Dolgozatom feltérképezi a gyógypedagógusok mentális egészségét és a lelki egészségük hátterében álló összefüggéseket. A többségi pedagógusokra vonatkozó szakirodalmak alapján vizsgálja a különböző tényezők jelenlétét és azok korrelációját a mentális egészséggel, illetve a Mentális Egészség Teszt (MET) által meghatározott alterületeivel (globális jóllét, savoring, alkotó-végrehajtó hatékonyság, önreguláció, reziliencia). Az adatgyűjtéshez kialakítottam egy három részből álló kérdőívet, amelynek gyógypedagógus kitöltői (N=100) alkotják a mintát. 
Kutatási kérdések:
1. Mi jellemzi a gyógypedagógusok lelki egészségét a MET skálái tükrében?
2. Milyen mértékben jellemzőek a gyógypedagógusokra azok a tényezők, amelyek a többségi pedagógusoknál együttjárást mutatnak a mentális egészség alakulásával?
3. A mentális egészség alakulásával együttjáró tényezők milyen összefüggéseket mutatnak a gyógypedagógusok esetében a MET egyes skáláin elért eredményeivel és a MET átlagértékével?

(1) A beérkezett adatok elemzése alapján elmondható, hogy a gyógypedagógusok mentális egészségi állapota nem mutat jelentős eltérést a szakirodalmi értékekhez képest.
(2) A tényezők jelenlétét Likert-skála segítségével vizsgáltam, így jól megfigyelhető az egyes értékek eloszlása. Összesítésükhöz két csoportot alakítottam ki, amely alapján az egyes tényezők inkább jellemzőek vagy inkább nem jellemzőek a mintára. A munkahelyi segítő együttműködés mértéke a legmagasabb, a befektetett erőfeszítés és az érte kapott jutalom egyensúlya pedig a legalacsonyabb.
(3) Az együttjárások vizsgálatához korrelációs eljárást alkalmaztam, melynek segítségével feltártam az egyes tényezők és a MET alskáláinak összefüggéseit, az együttjárások irányát és mértékét. A tényezők közül az érzelmi kimerülés, valamint a család és munkahely egyensúlyával való elégedettség a MET mindegyik alskálájával szignifikáns együttjárást mutat. További öt tényező pedig legalább két alskálával korrelál. Az összefüggések és a tényezők állapotának figyelembevételével a befektetett erőfeszítés és az érte kapott jutalom egyensúlya, illetve a munkahelyi stressz állapota rendkívül kedvezőtlen.
Az eredmények a továbbiakban kiinduló pontot nyújthatnak egy szélesebb körű vizsgálathoz, amely megalapozhatja az egyéni és intézményi szintű lelki egészségfejlesztő prevenciót és intervenciót a gyógypedagógusok körében.



